SCCC ร่วง 4.18% หลังแจ้งกำไร Q2/60 วูบ 80% เหตุต้นทุนพุ่ง-มาร์จิ้นลด
SCCC ร่วง 4.18% โดย ณ เวลา 10.15 น. อยู่ที่ระดับ 298.00 บาท ลบ 13.00 บาท ด้วยมูลค่าซื้อขาย 195.92 ล้านบาท หลังแจ้งกำไร Q2/60 วูบ 80% เหตุต้นทุนพุ่ง-มาร์จิ้นลด
3 ส.ค. 2560

ผู้สื่อข่าวรายงานว่า บริษัท ปูนซีเมนต์นครหลวง จำกัด (มหาชน) หรือ SCCC ณ เวลา 10.15 น. อยู่ที่ระดับ 298.00 บาท ลบ 13.00 บาท หรือ 4.18% ด้วยมูลค่าซื้อขาย 195.92 ล้านบาท

บล.ดีบีเอส วิคเคอร์ส (ประเทศไทย) ระบุในบทวิเคราะห์ฯว่า SCCC ประกาศกำไรไตรมาส 2/60 ต่ำกว่าที่ตลาดคาด โดยบริษัทรายงานกำไรเท่ากับ 246 ล้านบาท ลดลง 80%เทียบไตรมาสก่อหน้า แม้ว่ายอดขายจะเพิ่ม 39%เทียบไตรมาสก่อหน้า เป็น 1.08 หมื่นล้านบาท แต่ต้นทุนเพิ่มมากถึง 58%เทียบไตรมาสก่อหน้า ทำให้อัตรากำไรขั้นต้นลดลงเป็น 32% จาก 40% ใน Q2/59
ส่วนงวดครึ่งแรกปี 60 บริษัทมีกำไรสุทธิ 796 ล้านบาท ลดลง 69%เทียบไตรมาสก่อหน้า ทั้งนี้ ยอดขายเติบโต 34%เทียบไตรมาสก่อหน้า เป็น 2.14 หมื่นล้านบาท แต่กำไรหดตัวแรง เนื่องจากการแข่งขันตัดราคาหลังอุปสงค์ในประเทศหดตัว (-5%เทียบไตรมาสก่อหน้า ในงวด 6M60), มีค่าใช้จ่ายพิเศษที่เกี่ยวข้องกับการปรับโครงสร้างกิจการภายใน การ Write off สินทรัพย์ที่ไม่ได้ใช้ดำเนินงาน, การซ่อมบำรุงเครื่องจักร, ค่าที่ปรึกษาที่เกี่ยวข้องกับการซื้อกิจการ
ด้านฐานะการเงินยังคงแข็งแกร่ง ณ สิ้นเดือน มิ.ย.60 มีหนี้สินทางการเงินสุทธิ 2.49 หมื่นล้านบาท คิดเป็นสัดส่วนหนี้สินสุทธิต่อทุน 0.67 เท่า มีกำไรสะสมสิ้นงวด Q2/60 เท่ากับ 8.59 พันล้านบาท และ BVS เท่ากับ 129.2 บาท/หุ้น นอกจากนี้ บริษัทประกาศจ่ายปันผลระหว่างกาล 6 บาท/หุ้น (Payout ratio 191% – นำกำไรสะสมมาจ่ายปันผลด้วย) กำหนด XD 17 ส.ค.60 ชำระเงิน 1 ก.ย.60 ซึ่งคิดเป็น Interim dividend yield 1.9%